Waarskuwing vir brande in dié Kaapse provinsies | Maroela Media
Foto bloot ter illustrasie. (Foto: Brian Fegter/Unsplash)
Die Suid-Afrikaanse Weerdiens (SAWD) het Donderdag gewaarsku dat gebiede in die Wes- en Noord-Kaap gevaar loop vir veldbrande.
Die Hantam-munisipaliteit in die Noord-Kaap en die Sentraal-Karoo-distrik, asook die Kannaland-munisipaliteit in die Wes-Kaap is gebiede wat uitgesonder is, en veral plekke soos Ladismith en gebiede naby Prieska en Calvinia.
Volgens die weerdiens is die brandgevaarindeks in dié gebiede meer as 75, wat beteken daar is 'n beduidende risiko vir ernstige en verwoestende veldbrande.
Windspoed, temperatuur en humiditeit is alles faktore wat bydra tot dié indeks.
"Onder hierdie toestande kan brande vinnig ontwikkel en versprei, wat skade aan eiendom en moontlike verlies van mense- en/of dierelewe tot gevolg kan hê," het die weerdiens gewaarsku.
Hoewel inwoners van hierdie munisipaliteite veral vandag op hul hoede moet wees vir wegholbrande, meen die weerdiens die gevaar sal reeds môre (Vrydag) aansienlik afneem. Die waarskuwing sal eindelik teen die naweek opgehef word namate toestande verbeter.
Dele van die Noord-Kaap kan verder hemelhoë temperature verwag met sekere gebiede wat 'n maksimum temperatuur van 35 °C kan bereik.
Hoewel gebiede langs die Weskus matige temperature kan verwag, sal daar na verwagting verswelgend hoë temperature in die rigting van die binneland wees.
In Beaufort-Wes, Prins Albert en Oudtshoorn sal onderskeidelik minimum temperature van 10 °C, 14 °C en 8 °C voorkom, terwyl die gebiede maksimum temperature van 31 °C, 32 °C en 34 °C kan verwag.